Document ID: /roh_data/filtered/fineweb-2-filterrobots_roh.jsonl.gz/43203

Ils proxims 5 onns vul il Lyceum investir 40 milliuns francs. En in emprim pass engrondescha la scola media il campus cun in nov edifizi «Urezza». Quai per 18,5 milliuns francs. Grazia a quest nov fabricat possian era las chasas d’internat existentas vegnir renovadas successivamain, ha infurmà il rectur da la scola media, Balz Müller.
Novas stanzas da scola e d'internat
En il project Urezza vegnan ad esser stanzas da scola per art e musica sco er 64 stanzas d’internat per las mattas pli veglias. Plinavant vegn schlargiada la sala da mangiar inclus la cafetaria, ed er ina plazza da sport e novas localitads per la lavandaria fan part dal nov project che duess esser pront per avust dal 2017.